Up-237/96
Datum: 1997-01-15T00:00:00.000+01:00
ecli: ECLI:SI:USRS:1997:Up.237.96
vrsta: drugi akti
zadeva: ustavna pritožba
objavljeno: Neobjavljeno | 15.01.1997
dokument: US18173
akt: Ustavna pritožba M. P. zoper sklep Višjega sodišča v Kopru št. Cpg 261/94 z dne 23.6.1994, sklep Višjega sodišča v Kopru št. Cpg 304/95 z dne 12.10.1995 ter sklep Okrožnega sodišča v Kopru št. St 7/93-138 z dne 5.7.1996
resitev: zavrženje
izrek: Ustavna pritožba M. P. zoper sklep Višjega sodišča v Kopru, sklep Višjega sodišča v Kopru ter sklep Okrožnega sodišča v Kopru se zavrže.
stavek: Ustavna pritožba je nedopustna in jo Ustavno sodišče zavrže, če nista izpolnjeni procesni predpostavki glede pravnočasnosti ustavne pritožbe in predhodne izčrpanosti pravnih sredstev.
odlocitev: sklep
geslo: Predhodno izčrpanje vseh pravnih sredstev kot procesni pogoj za vložitev ustavne pritožbe.
podlaga: Zakon o Ustavnem sodišču (ZUstS), 51., 1. in 2. al. 1. odst. 55. čl.
datum_vloge: 1996-08-19T22:00:00.000Z
datum_odlocitve: 1997-01-14T23:00:00.000Z

# Up-237/96

15.1.1997

S K L E P

Ustavno sodišče je v postopku za preizkus ustavne pritožbe M. P. iz K. na seji senata dne 15. januarja 1997

---

s k l e n i l o :

Ustavna pritožba M. P. zoper sklep Višjega sodišča v Kopru št. Cpg 261/94 z dne 23.6.1994, sklep Višjega sodišča v Kopru št. Cpg 304/95 z dne 12.10.1995 ter sklep Okrožnega sodišča v Kopru št. St 7/93-138 z dne 5.7.1996 se zavrže.

---

## O b r a z l o ž i t e v

Pritožnik je v ustavni pritožbi navedel, da jo vlaga "zoper postopke in načine odločanja stečajnega senata Okrožnega sodišča v Kopru". Po opozorilu Ustavnega sodišča, da je v skladu s 50. členom Zakona o Ustavnem sodišču (Uradni list RS št. 15/94 - v nadaljevanju: ZUstS) ustavno pritožbo mogoče vložiti le zoper posamične akte in po pozivu, da predloži kopije izpodbijanih aktov (sodnih odločb), je pritožnik ustavno pritožbo dopolnil ter priložil kopije v izreku navedenih sklepov. Zato je potrebno šteti, da ustavno pritožbo vlaga zoper te sklepe.

Pritožnik je v ustavni pritožbi navedel, da jo vlaga v svojem imenu in v imenu 120 bivših delavcev podjetja v stečaju. Kljub pozivu, da mora za zastopanje pred Ustavnim sodiščem predložiti posebno pooblastilo, tega ni storil, zato je potrebno šteti, da ustavno pritožbo vlaga le v svojem imenu.

V skladu s prvim odstavkom 52. člena ZUstS je ustavna pritožba pravočasna, če je vložena v 60 dneh od dneva vročitve posamičnega akta, zoper katerega je mogoča ustavna pritožba. Sklep št. Cpg 261/94 je Višje sodišče v Kopru izdalo že dne 23.6.1994 in je bil sklep, kot izhaja iz prilog spisa, pritožniku tedaj nato tudi vročen. Rok za vložitev ustavne pritožbe zoper ta sklep je torej očitno zamujen.

V skladu s prvim odstavkom 51. člena ZUstS je ustavno pritožbo mogoče vložiti šele, ko so izčrpana vsa pravna sredstva. Z izpodbijanim sklepom št. Cpg 304/95 z dne 12.10.1995 je Višje sodišče v Kopru razveljavilo sklep sodišča prve stopnje in mu vrnilo zadevo v nov postopek, v katerem ima pritožnik ponovno odprto možnost pravnih sredstev. Pritožnik pa tudi ni izkoristil pravnih sredstev, ki jih ima na voljo v primeru kršitve pravice do sojenja brez nepotrebnega odlašanja.

Glede ustavne pritožbe zoper sklep Okrožnega sodišča v Kopru št. St 7/93-138 z dne 5.7.1996 je potrebno upoštevati, da gre za sklep, izdan v postopku na prvi stopnji in je zoper ta sklep dopustna pritožba. Pred izčrpanjem pravnih sredstev zato Ustavno sodišče tudi v tem primeru ne more presojati zatrjevanih kršitev.

Ker procesni predpostavki glede pravočasnosti ustavne pritožbe in predhodne izčrpanosti pravnih sredstev nista izpolnjeni, je ustavna pritožba nedopustna in jo je potrebno zavreči.

Senat Ustavnega sodišča je sprejel ta sklep na podlagi prve in druge alinee prvega odstavka 55. člena ZUstS v sestavi: predsednik senata mag. Janez Snoj in sodnika dr. Lojze Ude in Franc Testen.

P r e d s e d n i k s e n a t a

mag. Janez Snoj